CELEX: C2006/022/30
Language: el
Date: 2006-01-28 00:00:00
Title: Υπόθεση T-401/05: Προσφυγή του G. Toth κατά της Επιτροπής που ασκήθηκε στις  2 Νοεμβρίου 2005

28.1.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 22/15
            
         Προσφυγή του G. Toth κατά της Επιτροπής που ασκήθηκε στις 2 Νοεμβρίου 2005
   (Υπόθεση T-401/05)
   (2006/C 22/30)
   Γλώσσα διαδικασίας: η γαλλική
   Διάδικοι
   
      Προσφεύγων-ενάγων: Gergely Toth (Besozzo, Ιταλία) [εκπρόσωποι: S. Rodrigues και Y. Minatchy, δικηγόρος]
   
      Καθής-εναγομένη: Επιτροπή των Ευρωπαϊκών Κοινοτήτων
   Αιτήματα του προσφεύγοντος-ενάγοντος
   Ζητείται από το Πρωτοδικείο
   
               —
            
            
               να ακυρώσει την από 20 Ιουλίου 2005 απόφαση της Επιτροπής περί απορρίψεως της ενστάσεως του προσφεύγοντος-ενάγοντος της 15ης Απριλίου 2005, που ελήφθη παράλληλα με τη σύμβαση εργασίας την οποία υπέγραψε ο ίδιος στις 17 Ιανουαρίου 2005, καθόσον αυτή καθορίζει τον βαθμό του κατ' εφαρμογήν του άρθρου 12, παράγραφος 3, του παραρτήματος XIII του Κανονισμού Υπηρεσιακής Καταστάσεως (ΚΥΚ) και το κλιμάκιό του δυνάμει του ισχύοντος τώρα άρθρου 32 του ΚΥΚ·
            
         
               —
            
            
               να υποδείξει στην Επιτροπή τα αποτελέσματα που συνεπάγεται η ακύρωση της προσβαλλομένης αποφάσεως, όπως είναι, ιδίως, η εκ νέου κατάταξή του στον βαθμό A*9 αναδρομικά·
            
         
               —
            
            
               επικουρικά, να υποχρεώσει την Επιτροπή να αποκαταστήσει τη ζημία που υπέστη ο ενάγων-προσφεύγων επειδή δεν κατετάγη στον βαθμό A*9 ήδη από τις 17 Ιανουαρίου 2005·
            
         
               —
            
            
               εν πάση περιπτώσει, να καταδικάσει την καθής-εναγομένη στα δικαστικά έξοδα
            
         Λόγοι ακυρώσεως και κύρια επιχειρήματα
   Ο προσφεύγων υπέβαλε την υποψηφιότητά του μετά από σχετική προκήρυξη της Επιτροπής για την πρόσληψη υπαλλήλου διοικήσεως στη σταδιοδρομία A8/A5, που δημοσιεύθηκε στις 25 Ιουλίου 2003. Αφού επελέγη για τη θέση αυτή, συνήψε με την Επιτροπή σύμβαση εκτάκτου υπαλλήλου στις 17 Ιανουαρίου 2005, στην οποία αναφερόταν ως βαθμός προσλήψεως ο βαθμός A*6.
   Με την προσφυγή του ο προσφεύγων βάλλει κατά της κατατάξεώς του στον βαθμό αυτό, επικαλούμενος, κυρίως, το ότι δεν μπορούσε να έχει εφαρμογή εν προκειμένω το άρθρο 12 του παραρτήματος XIII του ΚΥΚ, διότι η διάταξη αυτή εφαρμοζόταν μόνον στους μονίμους υπαλλήλους και όχι στους εκτάκτους. Επικουρικά, προβάλλει ένσταση ελλείψεως νομιμότητας, ισχυριζόμενος ότι η εφαρμογή στην περίπτωσή του της τελευταίας αυτής διατάξεως αντιβαίνει προς την αρχή της ίσης μεταχειρίσεως μεταξύ υποψηφίων κατόπιν προκηρύξεως για την πλήρωση θέσεων που δημοσιεύθηκε πριν από την 1η Μαΐου 2004, συνεπάγεται δε δυσμενή διάκριση λόγω ιθαγενείας, καθώς και προσβολή της ελεύθερης κυκλοφορίας των εργαζομένων, δεδομένου ότι οι υπήκοοι των νέων κρατών μελών θα διορίζονταν οπωσδήποτε κατ' εφαρμογήν των νέων και λιγότερο ευνοϊκών διατάξεων.
   Ο προσφεύγων επικαλείται επίσης δυσμενή διάκριση μεταξύ υπαλλήλων που ασκούν τα ίδια καθήκοντα, καθώς και προσβολή της αρχής της αντιστοιχίας μεταξύ της φύσεως των καθηκόντων και των αποδοχών. Επιπλέον, προβάλλει ότι το άρθρο 12 του παραρτήματος XIII του ΚΥΚ αντιφάσκει προς το άρθρο 31 του ΚΥΚ και προσβάλλει τη δικαιολογημένη εμπιστοσύνη που ο ίδιος όφειλε να επιδεικνύει και την αρχή της χρηστής διοικήσεως και την υποχρέωση αρωγής.
   Ο προσφεύγων ζητεί επίσης την αποκατάσταση της ζημίας του και την ικανοποίηση της ηθικής βλάβης που υποστηρίζει ότι υπέστη.